Ná die rolstoel deeglik ondersoek is en met ‘n kennersoog bekyk is, het Pieter (Oom Piet) sy sit in die rolstoel geneem. “Ek kry sommer hoendervleis, kyk net hier” sê hy terwyl hy na sy been wys. Kort-kort praat hy van sy hoendervleis en lag dan lekker. Gert sit op sy knieë by Oom Piet terwyl hulle bespreek wat kan verander word of aangepas word om by Oom Piet te pas.
Oom Piet vertel dat hy soos gewoonlik sy stoel agter toe stuur terwyl hy die verkeer dan kan sien aankom. Hy het net een been en sy een arm maak nie reguit nie. Dit maak dit dan makliker om sy stoel te kan beweeg. Terwyl hy dan so beweeg het, het ‘n voertuig te na aan hom beweeg. Hy het so groot geskrik dat hy, volgens hom, “ ‘n Olimpiese sprong uitgevoer het” om weg te kom. Dit is toe dat die stoel beskadig is.
Graag wil Die Bulletin vir Gert bedank vir die stoel wat hy aangekoop en aan Oom Piet geskenk het. Hy het ook een van sy werknemers gestuur om die ou stoel te herstel sodat dit gebruik kan word indien nodig.